CELEX: 32018D0717(01)
Language: el
Date: 2018-07-02 00:00:00
Title: Απόφαση του Προεδρείου του Ευρωπαϊκού Κοινοβουλίου, της 11ης Ιουνίου 2018 και της 2ας Ιουλίου 2018, που τροποποιεί τα μέτρα εφαρμογής του καθεστώτος των βουλευτών του Ευρωπαϊκού Κοινοβουλίου

17.7.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 250/2
            
         ΑΠΌΦΑΣΗ ΤΟΥ ΠΡΟΕΔΡΕΊΟΥ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 11ης Ιουνίου 2018 και της 2ας Ιουλίου 2018
   που τροποποιεί τα μέτρα εφαρμογής του καθεστώτος των βουλευτών του Ευρωπαϊκού Κοινοβουλίου
   (2018/C 250/03)
   ΤΟ ΠΡΟΕΔΡΕΙΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ,
   έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 223 παράγραφος 2,
   έχοντας υπόψη το καθεστώς των βουλευτών του Ευρωπαϊκού Κοινοβουλίου (1),
   έχοντας υπόψη το άρθρο 25 παράγραφος 2 του Κανονισμού του Ευρωπαϊκού Κοινοβουλίου,
   Λαμβάνοντας υπόψη ότι:
   
               (1)
            
            
               Σύμφωνα με την ισχύουσα διατύπωση του άρθρου 12 παράγραφος 1 των μέτρων εφαρμογής του καθεστώτος των βουλευτών του Ευρωπαϊκού Κοινοβουλίου (2) («τα μέτρα εφαρμογής»), η πιστοποίηση της παρουσίας των βουλευτών δεν είναι δυνατή με ηλεκτρονικά μέσα. Επιπλέον, το κεντρικό μητρώο παρουσιών (ΚΜΠ) απαιτεί σημαντικούς ανθρώπινους πόρους και συνεπάγεται επαχθή χειροκίνητη επεξεργασία.
            
         
               (2)
            
            
               Θα πρέπει να δημιουργηθεί μια εθελοντική δοκιμαστική φάση κατά την οποία το ΚΜΠ θα συμπληρώνεται με μηχανογραφικό σύστημα βασισμένο στη βιομετρική τεχνολογία, ώστε να επιτρέπεται η επαλήθευση των εγγυήσεων αξιοπιστίας και εμπιστευτικότητας που απαιτούνται για την παροχή εύλογων διαβεβαιώσεων σχετικά με την παρουσία των βουλευτών.
            
         
               (3)
            
            
               Θα πρέπει να παρεμβληθεί νέο άρθρο στα μέτρα εφαρμογής προκειμένου να παρέχεται νομική βάση που θα δίνει τη δυνατότητα στο Κοινοβούλιο να εξασφαλίζει ότι, όταν ένας διαπιστευμένος κοινοβουλευτικός βοηθός έχει αναγνωριστεί ως θύμα παρενόχλησης από βουλευτή του Ευρωπαϊκού Κοινοβουλίου, οι χρηματικές υποχρεώσεις έναντι του εν λόγω βοηθού θα εξακολουθούν να καλύπτονται από την αποζημίωση βουλευτικής επικουρίας του βουλευτή ακόμη κι αν ο εν λόγω βουλευτής δεν έχει δικαίωμα στην παροχή υπηρεσιών από τον εν λόγω βοηθό.
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα μέτρα εφαρμογής τροποποιούνται ως εξής:
   
               1)
            
            
               Στο άρθρο 12, η παράγραφος 1 τροποποιείται ως εξής:
               «1.   Η παρουσία των βουλευτών πιστοποιείται από την υπογραφή που θέτουν οι ίδιοι προσωπικά στο φύλλο παρουσίας που είναι διαθέσιμο εντός του ημικυκλίου ή στην αίθουσα συνεδρίασης ή με την υπογραφή που θέτουν οι ίδιοι προσωπικά στο κεντρικό μητρώο παρουσιών κατά τη διάρκεια του ωραρίου λειτουργίας του όπως έχει καθορισθεί από το Προεδρείο. Η ηλεκτρονική πιστοποίηση της παρουσίας του βουλευτή μπορεί να χρησιμοποιείται αντί της προσωπικής υπογραφής.»
            
         
               2)
            
            
               Παρεμβάλλεται το ακόλουθο άρθρο:
               «Άρθρο 34α
               Οικονομικές συνέπειες αποδεδειγμένης περίπτωσης παρενόχλησης διαπιστευμένου κοινοβουλευτικού βοηθού
               Σε περίπτωση που ο Πρόεδρος διαπιστώσει, μετά από εσωτερική διαδικασία εκατέρωθεν ακρόασης για παρενόχληση, την ύπαρξη ηθικής ή σεξουαλικής παρενόχλησης διαπιστευμένου κοινοβουλευτικού βοηθού από βουλευτή, όλες οι χρηματικές υποχρεώσεις του βουλευτή που απορρέουν από τη σύμβαση του εν λόγω διαπιστευμένου βοηθού, και συγκεκριμένα η αμοιβή του βοηθού, κατά παρέκκλιση του άρθρου 33, αφαιρούνται από το Κοινοβούλιο από την ανάληψη εξόδων στο πλαίσιο της αποζημίωσης βουλευτικής επικουρίας του εν λόγω βουλευτή και ο βουλευτής δεν έχει δικαίωμα στην παροχή περαιτέρω υπηρεσιών από τον εν λόγω βοηθό.»
            
         Άρθρο 2
   Η παρούσα απόφαση τίθεται σε ισχύ την επομένη της ημέρας δημοσίευσής της στην Επίσημη Εφημερίδα της Ευρωπαϊκής Ένωσης.
   Η παρούσα απόφαση εφαρμόζεται από την 1η Σεπτεμβρίου 2018.
   
      (1)  Απόφαση 2005/684/ΕΚ, Ευρατόμ του Ευρωπαϊκού Κοινοβουλίου της 28ης Σεπτεμβρίου 2005 για τη θέσπιση του καθεστώτος των βουλευτών του Ευρωπαϊκού Κοινοβουλίου (ΕΕ L 262 της 7.10.2005, σ. 1).
   
      (2)  Απόφαση του Προεδρείου του Ευρωπαϊκού Κοινοβουλίου, της 19ης Μαΐου 2008 και 9ης Ιουλίου 2008, σχετικά με τα μέτρα εφαρμογής του καθεστώτος των βουλευτών του Ευρωπαϊκού Κοινοβουλίου (ΕΕ C 159 της 13.7.2009, σ. 1).